b"\n_START_ARTICLE_\nMaidstone\n_START_SECTION_\nEtymologi\n_START_PARAGRAPH_\nChartere fra angelsaksisk tid, ca 975, viser de f\xc3\xb8rste dokumenterte tilfellene av byens navn, de maeides stana og maegdan stane. Muligens har det betydningen p\xc3\xa5 engelsk stone of the maidens, \xc2\xabjomfruenes stein\xc2\xbb, eller \xc2\xabfolkets stein\xc2\xbb. Henvisningen til stein kan v\xc3\xa6re referanse til den n\xc3\xa6rliggende megalittiske monumentet som kalles Kit's Coty House og hvor folk hadde forsamling. Navnet har utviklet seg med tiden til Medestan/Meddestane i Domesday Book (1086), med mulig variasjon i Mayndenstan i 1396. Det moderne navn var etablert ved 1610.\n_START_SECTION_\nHistorie\n_START_PARAGRAPH_\nBystatus ble gitt i et charter av 1549. Maidstone var da under kirkelig administrasjon, underlagt den anglikanske erkebiskopen av Canterbury. Da befolkningen under ledelse av Thomas Wyatt gjorde oppr\xc3\xb8r mot dronning Maria Tudor i 1553 ble bystatusen trukket inn, men den ble gjeninnf\xc3\xb8rt kort tid etter._NEWLINE_I 1619 ble den n\xc3\xa5v\xc3\xa6rende bystatus ratifisert av Jakob I, og byen fikk sitt v\xc3\xa5penskjold som viser en gyllen l\xc3\xb8ve og en stilisert elv. I senere tid har et hvitt hestehode, symbolet for Kent, og en iguanodon lagt til. Iguandonen viser til oppdagelsen av fossilet av en slik dinosaur i n\xc3\xa6rheten av byen; levningene av denne er utstilt i Naturhistorisk museum i London._NEWLINE_Store deler av sentrum er i dag bilfritt, eller har strenge restriksjoner p\xc3\xa5 biltrafikk. Byen er ogs\xc3\xa5 kjent i England fordi byadministrasjonens kontorer ligger ved siden av fengselet i utkanten av byen; kyniske sjeler mener at naboskapet er valgt som et tidsbesparende tiltak._NEWLINE_I lang tid var de viktigste n\xc3\xa6ringsveiene i byen jordbruksmarkedene, forsikringsvirksomhet og en karamellfabrikk s\xc3\xb8r for elven. Mange av disse arbeidsplassene har forsvunnet, og en stor del av arbeidsstyrken pendler til London. Maidstone ligger i et omr\xc3\xa5de hvor det dyrkes mye humle, og p\xc3\xa5 grunn av den gode tilgangen p\xc3\xa5 vann fra Medway og andre kilder var bryggeriindustrien lenge et stort innslag i omr\xc3\xa5det. I 1950- og 60-\xc3\xa5rene forsvant det meste av denne industrien; byen gikk fra \xc3\xa5 ha seks store bryggerier til \xc3\xa5 i dag bare ha et lite bryggeri med fire ansatte. Papirindustrien har ogs\xc3\xa5 v\xc3\xa6rt omfattende, ogs\xc3\xa5 denne p\xc3\xa5 grunn av elven. Hayle Mill produserer papir som er kjent i mange land for sin gode kvalitet. Rett utenfor byen ligger verdens st\xc3\xb8rste resirkuleringsanlegg for papir._NEWLINE_Det har i mange \xc3\xa5r v\xc3\xa6rt avholdt en elvefestival siste uke i august, og i forbindelse med \xc3\xa5rtusenskiftet ble det anlagt en gangvei langs elven. Dette er gjort for \xc3\xa5 trekke oppmerksomhet mot elvens betydning i byens historie."